മക്കയിലെ വിശുദ്ധ കഅ്ബ കഴുകല് ചടങ്ങ് പൂര്ത്തിയായി മക്കയിലെ വിശുദ്ധ കഅ്ബ കഴുകല് ചടങ്ങ് പൂര്ത്തിയായി. സൗദി ഭരണാധികാരി സല്മാന് രാജാവിന്റെ പ്രതിനിധിയായി മക്ക ഗവര്ണ്ണര് പ്രിന്സ് ഖാലിദ് അല് ഫൈസലാണ് ചടങ്ങിന് നേതൃത്വം നല്കിയത്. കഅ്ബ കഴുകുന്ന ഉപകരണങ്ങളുടെ പ്രദര്ശനവും ഹറം പള്ളിയില് ആരംഭിച്ചിട്ടുണ്ട്. ഡെപ്യൂട്ടി ഗവര്ണ്ണര് പ്രിന്സ് ബന്ദര് ബിന് സുല്ത്താന്, ഹജ്ജ് ഉംറ മന്ത്രി ഡോ. ഇസാം ബിന് സഅദ്, ഇരു ഹറം കാര്യാലയം മേധാവി ശൈഖ് അബ്ദുറഹ്മാന് അല് സുദൈസുള്പ്പെടെയുള്ള പ്രമുഖര് ചടങ്ങില് പങ്കെടുത്തു. പതിവുപോലെ കഅ്ബയുടെ താക്കോല് സൂക്ഷിപ്പുകാരായ ആലു ശൈബി കുടംബത്തിലെ മുതിര്ന്ന അംഗം കഅ്ബയുടെ വാതില് തുറന്നു. അകത്തേക്ക് പ്രവേശിച്ച ഖാലിദ് അല് ഫൈസല് രാജകുമാരന് പനിനീര് കലര്ത്തിയ സംസം തീര്ത്ഥത്തില് മുക്കിയ തുണിയുപയോഗിച്ച് കഅ്ബയുടെ അകത്തെ ചുമരുകള് തുടച്ചുകൊണ്ട് ചടങ്ങിന് തുടക്കം കുറിച്ചു. ചരിത്രപസിദ്ധമായ മക്ക വിജയാനന്തരം മുഹമ്മദ് നബിയാണ് കഅ്ബ കഴുകല് ചടങ്ങിന് തുടക്കം കുറിച്ചത്. പ്രവാചകന്റെ കാലത്തിന് ശേഷം ഖലീഫമാരും, ഇമാമുമാരും വളരെ പ്രാധാന്യത്തോടെയായിരുന്നു കഅ്ബ കഴുകിയിരുന്നത്. ആധുനിക സൗദി അറേബ്യ നിലവില് വന്നശേഷം ശഅബാന്, മുഹറം എന്നീ മാസങ്ങളിലായി വര്ഷത്തില് രണ്ട് തവണ ചടങ്ങ് നടന്നുവരുന്നുണ്ട്. സാധാരണയായി സൗദി രാജാവിന്റെ അഥിതികളായി വിവിധ രാജ്യങ്ങളില് നിന്നെത്തുന്ന പ്രമുഖ വ്യക്തികളും, നയതന്ത്ര പ്രതിനിധികളും പണ്ഡിതന്മാരും പങ്കെടുക്കുന്ന വിപുലമായ ചടങ്ങാണിത്. എന്നാല് കോവിഡ് പ്രോട്ടോകോള് പാലിച്ച് ലളിതമായ ചടങ്ങുകളായാണ് ഇത്തവണയും കഴിഞ്ഞ വര്ഷവും കഅ്ബ കഴുകല് പൂര്ത്തിയാക്കിയത്. കഅ്ബ കഴുകാനുപയോഗിക്കുന്ന ഉപകരണങ്ങളുടെ ഡിജിറ്റല് പ്രദര്ശനവും ഗവര്ണ്ണര് ഉദ്ഘാടനം ചെയ്തു. ഹറം പള്ളിക്കുള്ളിലാണ് പ്രദര്ശനം. റോസ് വെള്ളം സംസം ജലവുമായി കലര്ത്താനുപയോഗിക്കുന്ന പാത്രങ്ങളുള്പ്പെടെ കഅ്ബ ശുദ്ധീകരിക്കുന്നതിനുപയോഗിക്കുന്ന മറ്റു ഉപകരണങ്ങളും പ്രദര്ശനത്തിലുണ്ട്.